Den nordjyske travstjerne Bo Westergaard havde andel i fem af de priser, der blev uddelt ved årets udgave af Hestesportens Galla.

Nordjyske Bo Westergaard skulle på scenen flere gange og modtage priser, da Hestesportens Galla lørdag blev afholdt i Tivoli Friheden i Aarhus. Travstjernen fra Aalborg blev kåret til både årets kusk og årets travtræner. - Denne her pris er nok den, der betyder allermest for mig, sagde Bo Westergaard på scenen, da han var blevet kåret til årets travtræner. Foruden de personlige priser blev to af Bo Westergaards heste hædret. Get A Wish blev kåret som årets fireåring og årets hest, mens Halløjsa Vang løb med titlen som årets hoppe. En millionforretning Ud over de priser, Bo Westergaard selv kunne glæde sig over at tage med hjem fra awardshowet, løb Line Holmsgaard, der arbejder hos Bo Westergaard, med titlen som årets staldmand. Bo Westergaards stald kørte næsten ni millioner kroner ind i præmiepenge i 2022. - Vi har fundet et koncept, der gør, at vores heste leverer varen, siger Bo Westergaard, som håber, at hestene i hans stald kan køre omkring 15 millioner kroner ind i præmiepenge i år.